11/11/2021 | Administración Autonómica
Xunta de Galicia
Vicepresidencia segunda e Consellería de Economía, Empresa e Innovación
Xefatura Territorial da Coruña
Servizo de Administración Industrial
Resolución do 5 de novembro de 2021 da Xefatura Territorial da Coruña pola que se concede a autorización administrativa previa e de construción dunha instalación eléctrica no Concello de A Pobra do Caramiñal (Expte. IN407A 2021/188-1)

Resolución do 5 de novembro de 2021 da Xefatura Territorial da Coruña pola que se concede a autorización administrativa previa e de construción dunha instalación eléctrica no Concello de A Pobra do Caramiñal (Expte. IN407A 2021/188-1) Visto o expediente para o outorgamento de autorización administrativa previa e de construción da instalación eléctrica que a seguir se cita: – Solicitante: Frigonor Coldstore, S. L. – Enderezo social: Avda. Serafín Avendaño, 5-baixo - 36201 Vigo. – Título: “Proxecto reformado de instalación eléctrica en AT de centro de transformación 2x1.250 kVA en edificio prefabricado para suministro a un complexo industrial para transformación e conservación de produtos pesqueiros”. – Situación: Polígono industrial A Tomada, parcelas 1C,2C,3C.15940 - A Pobra do Caramiñal. – Descricións técnicas: Liña de alta tensión con inicio e fin na liña de distribución MT PMR805, no tramo comprendido entre o apoio con matrícula 9JKG4TED/17 e o centro de transformación 15CKKV, logo de entrar e sair no CS proxectado. Condutor RHZ1-2OL 12/20 kV 3x(1x240 mm 2 ), Al, 3+3 m de lonxitude. Centro de secionamento en edificio prefabricado con tres celas con interruptor-secionador, (a de saída e a de cliente, telecontroladas) e unha cela para SSAA con elementos de protección e transformador bifásico 20.000/230 V (24 kV, 400 A, 16 kA). Cumpridos os trámites ordenados na Lei 24/2013, do 26 de decembro (BOE núm.310), do sector eléctrico e no título VII, capítulo II do Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, na Lei 5/2017, do 19 de outubro, de fomento da implantación de iniciativas empresariais e de acordo coa Resolución do 19 de febreiro de 2014 da Dirección Xeral de Enerxía e Minas pola que se aproba o procedemento de autorización administrativa de construción (DOG núm.54), esta Xefatura Territorial resolve: Conceder a autorización administrativa previa e a autorización administrativa de construción da devandita instalación, cuxas características se axustarán en tódalas súas partes ás que figuran no seu proxecto e ás condicións técnicas e de seguridade establecidas nos regulamentos de aplicación. O prazo de vixencia da autorización é dun ano, contado a partir do día seguinte ao da publicación desta resolución no Diario Oficial de Galicia. A presente autorización entenderase outorgada, salvo o dereito de propiedade e sen prexuízo do de terceiro, e non poderá ser invocada para excluír ou diminuír a responsabilidade civil ou penal na que puidera incorrer o beneficiario no exercicio da actividade ou na explotación da instalación autorizada. Esta autorización outórgase sen prexuízo das concesións e autorizacións que sexan necesarias, de acordo con outras disposicións que resulten aplicables e, en especial, as relativas á ordenación do territorio e ao medio ambiente. Contra o presente acordo, que non é definitivo en vía administrativa, cabe interpor recurso de alzada ante o Vicepresidente segundo e conselleiro de Economía, Empresa e Innovación no prazo dun mes contado a partir do día seguinte ao da súa notificación ou publicación nos termos establecidos nos artigos 112, 115, 121 e 122 da Lei 39/2015, do 1 de outubro, do procedemento administrativo común das administracións públicas; sen prexuízo de que os interesados poidan interpor calquera outro recurso que se consideren pertinente. Na Coruña, 5 de novembro de 2021. O xefe territorial Isidoro Martínez Arca